शराब परोसने का अड्डा भी ध्वस्त, दो धंधेबाज गिरफ्तार
| मोकामा . मोकामामें गंगा नदी किनारे सब्जियों की खेती और पेड़-पौधों के झुरमुट के बीच गांजे की खेती का पुलिस ने उद्भेदन किया है। इस दौरान की गई छापेमारी में शराब परोसने का अड्डा भी ध्वस्त किया गया। सहायक पुलिस अधीक्षक मनोज कुमार तिवारी के निर्देश पर मरांची थाने नशे के कारोबार के नेटवर्क का खुलासा किया। एएसपी मनोज कुमार तिवारी ने बताया कि मरांची थाना अंतर्गत बादपुर गांव स्थित रवणा टोला में गांजे की खेती की सूचना दी गई थी।
पुलिस को तत्काल छापेमारी का निर्देश दिया गया। मरांची के प्रभारी थानाध्यक्ष मधेश्वर राम के नेतृत्व में बादपुर गांव में छापेमारी कर उदय शंकर सिंह और गौरी शंकर सिंह को गिरफ्तार किया गया। दोनों आपस में सगे भाई हैं। गौरी शंकर के खेत तथा उदय सिंह के आंगन में गांजे की खेती का पुलिस ने भंडाफोड़ किया। पुलिस ने इस दौरान गांजा के 12 पेड़ भी जब्त किया है। सभी पौधे पांच से 8 फीट ऊंचे थे तथा इन पौधों में गांजा पूरी तरह तैयार हो चुका था। बरामद गांजे का वजन लगभग 40 किलो आंका जा रहा है। मरांची थाना के प्रभारी थानाध्यक्ष मधेश्वर राम ने बताया कि गांजे की खेती और शराब परोसने के आरोप में मामला दर्ज कर दोनों भाइयों को गिरफ्तार किया गया है।
Source : Dainik Bhaskar